Utkast til ny strategi for NMBU for perioden 2023-2030   
Høringssvar fra Arbeidsmiljøutvalget

Arbeidsmiljøutvalget (AMU) uttaler seg om de delene i forslaget til ny strategi som omhandler arbeidsmiljø og velferd.

**Språk**

Ifølge den nye språkloven skal   
“(§ 9*Klart språk)*Offentlege organ skal kommunisere på eit språk som er klart, korrekt og tilpassa målgruppa.”

NMBU sin strategi skal forstås av alle som er knyttet til eller har en interesse av NMBU. Språket i utkastet til strategi inneholder ord som ikke er allment forståelige. Dette gjør at det også er vanskelig å identifisere seg med strategien. Vi anbefaler derfor at det jobbes med å få språket i strategien lett forståelig og dermed strategien enklere å bruke.

Strategien vil bli brukt som et oppslagsdokument for å avklare hvilke føringer universitetesstyret har satt for perioden og da bør det være enkelt å navigere seg rundt i dokumentet. Av denne grunn mener AMU at forskning, som en av våre primæroppgaver, bør adresseres som eget punkt i strategien.

**Kompetanse**

NMBU skal være en attraktiv arbeidsplass hvor arbeidstakere opplever personlig og faglig utvikling, slik at de både kan bidra til å oppfylle NMBUs ambisiøse strategi og utvikle egen karriere. NMBU bør ha ambisjoner om å ha gode ordninger for kompetanseutvikling og etterutdanning for egne ansatte. AMU savner at strategien konkret adresserer forventninger til kompetanseutvikling og tilrettelegging av intern kompetanse hos egne ansatte.

**NMBU er en attraktiv arbeidsplass**

AMU mener at strategien må vise tydelig at NMBU har ambisjoner om å være en attraktiv arbeidsplass i strategiperioden. Kravene til hva dette innebærer utvikler seg i tråd med den generelle samfunnsutviklingen.

For å møte våre ambisjoner innen forskning, utdanning og innovasjon, må vi tiltrekke oss og beholde de riktige ansatte. Da må NMBU også være en arbeidsplass som har gode arbeidsforhold og gode fasiliteter for arbeidsoppgavene som skal utføres. NMBU må også ha gode fasiliteter for samhandling, faglig/profesjonell interaksjon og velferd på arbeidsplassen.

NMBU bør også ha ambisjoner for at den organisatoriske utviklingen skal sikre utvikling og eierskap til NMBU-kulturen, arbeidsglede og profesjonalitet i ledelse og forvaltning. De ansatte og studentene skal være stolte av å være en NMBUer.

Menneskene er den største og viktigste ressursen for å komme nærmere en bærekraftig verden. De store utfordringene verden står overfor krever at vi tar i bruk alle ressurser og talenter i befolkningen uavhengig av kjønn, alder, funksjonsevne, etnisitet mv. Et universitet og en organisasjon på størrelse med NMBU må bidra til å dette ved å ha klare ambisjoner for sitt arbeid med likestilling, mangfold og inkludering. Dette området mener AMU at bør inn i strategien som eget punkt.